F'Awwissu ġew iffirmati 1,300 konvenju b'valur ta' €300 miljun. Ħabbret dan l-Assoċċjazzjoni Maltija tal-Iżviluppaturi, l-MDA, hekk kif spjegat li dan ix-xahar kien l-aħjar wieħed f'4 snin, għall-bejgħ tal-propjetà f'pajjiżna. Fil-fatt, l-Assoċċjazzjoni Maltija tal-Iżviluppaturi qalet kif dawn iċ-ċifri eċċellenti huma frott il-proposti implimentati fil-Pjan ta' Riġenerazzjoni Ekonomika ta' €900 miljun li ħabbar il-Gvern f'Ġunju li għadda. Mindu tħabbru miżuri bħal dik tat-tnaqqis fuq it-taxxa tal-boll fuq xiri ta' propjetà għal min jixtri għall-ewwel darba sal-aħħar tas-sena, ġew iffinalizzati 4,088 konvenju. B'reazzjoni għal din l-aħbar, il-Prim Ministru Robert Abela qal li dan kollu jammonta għall-valur ta' €860 miljun. €100 miljun iktar mill-2019. Saħaq li permezz ta' dawn il-miżuri fl-isfond ta' pandemija li ħarbtet lid-dinja, Gvern Laburista qed joħloq ġenerazzjoni ġdida ta' sidien ta' djar.